Potilastietojen käsittely | Seututerveyskeskus
Potilastietojen käsittely edellyttää potilaan roolin syntymistä ja aktiivista hoitosuhdetta. Hoitosuhde syntyy potilaan ja häntä hoitavan henkilön välille. Potilastietojen käsittely on sallittu myös tilanteissa, joissa valvova viranomainen pyytää lain perusteella selvitystä potilaan hoidosta.
Potilastietojen käsittely edellyttää, että henkilöllä on voimassa oleva palvelusuhde Seututerveyskeskuksessa ja esimies on arvioinut, että työtehtävien hoitaminen edellyttää käyttöoikeuksia potilastietojärjestelmään. Potilastietojärjestelmään on määritelty työrooliin perustuville käyttäjäryhmille erilaisia käyttöoikeuksia. Potilastietoja on laillista käsitellä ainoastaan työtehtävän hoitamiseksi. Käyttäjätunnuksien luovutuksen yhteydessä työntekijän on sitouduttava noudattamaan Seututerveyskeskuksen tietosuojaperiaatteita.
Potilasasiakirjojen tehtävänä on edistää hoidon jatkuvuutta. Potilaan hoitoon osallistuvat terveydenhuollon ammattihenkilöt ja heidän ohjeidensa mukaisesti muut hoitoon osallistuvat henkilöt tekevät potilaan hoidosta potilasasiakirjamerkintöjä sähköiseen potilastietojärjestelmään. Merkinnät tehdään jokaisesta avohoitokäynnistä sekä osastohoitojaksosta. Lisäksi osastohoidossa tehdään erillinen hoitojaksokohtainen potilasasiakirja, johon työvuoroittain tehdään merkinnät potilaan tilasta, seurannasta ja hoitotoimista.
Julkaistu 12.3.2019 klo 10.46, päivitetty 27.3.2019 klo 9.13